Juicy Salif

Juicy Salif diseinu industrialeko aluminiozko zukugailua da, Philippe Starckek diseinatua eta ikono bihurtua 1990tik aurrera. Ez omen da oso eraginkorra fruta-zukua ateratzeko.

Sorkuntza 
1986an sei arkitekto eta diseinatzailerekin harremanetan jarri zen Alessi enpresa italiarra, etxetresna diseinuzkoen bere katalogorako objektu deigarri bat egiteko.Kontestu horretan, zukugailu honen ideia Philippe Starckek eduki zuen 1988ko neguan, limoi bati ura ateratzen saiatu zenean. Forma definitiboa emanik, zukugailuaren lehen edizioa 1990ean merkaturatu zen eta harrezkero Alessi enpresak fabrikatu eta merkaturatzen du. Bi milioi unitate baino gehiago saldu izan dira: enpresaren salmenta onenetako bat da.

Txibia baten forman inspiratuta eta 29 cm-ko hiru oin ezegonkor handiren gainean jarrita, ez dago ezer azpian zukua hartzeko, eta pipitak ere ez dira inon atxikitzen. Diseinatzaileak, semantikan oinarrituta, azaldu izan du "benetan erabilgarria baino apaingarriago" izateko egina dela, bere funtzioaren gainetik lehenesten delarik forma. “Nahiz eta askotan tresnaren eraginkortasunari barre egin zaion, zukugailuak aldaketa bat adierazten du diseinuaren pertzepzioan, diseinatzailearen nortasuna objektuaren garrantziari gehitzen zaio”, azaldu du Vitra Design Museum-eko Erika Pinner-ek.

Objektu ikoniko gisa hainbat museotan dago ikusgai: New Yorkeko MOMA Arte Modernoaren Museoan, Pompidou Zentroan, Parisko Arte Apaingarrien Museoan, Victoria eta Albert Museoan Londresen, Vitra Diseinu Museoan eta beste zenbaitetan.

Erreferentziak

Kanpo estekak 

Philippe Starcken lanak
Mahai-tresnak
Diseinu industriala